SET รูดหนัก 12 จุด กังวล Bond Yield 10 พุ่งสูงในรอบ 7 ปี จับตาแนวรับถัดไป 1,750 จุด
SET รูดหนัก 12 จุด กังวล Bond Yield 10 พุ่งสูงในรอบ 7 ปี จับตาแนวรับถัดไป 1,750 จุด โดยดัชนีตลาดหุ้นไทย ณ เวลา 11.09 น. อยู่ที่ระดับ 1,754.74 จุด ลดลง 12.12 หรือ 0.69% สูงสุดที่ระดับ 1,761.06 จุด ต่ำสุดที่ระดับ 1,751.76 จุด ด้วยมูลค่าการซื้อขาย 2.55 หมื่นล้านบาท
16 พ.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 11.09 น. อยู่ที่ระดับ 1,754.74 จุด ลดลง 12.12 หรือ 0.69% สูงสุดที่ระดับ 1,761.06 จุด ต่ำสุดที่ระดับ 1,751.76 จุด ด้วยมูลค่าการซื้อขาย 2.55 หมื่นล้านบาท โดยดัชนีปรับตัวลดลงจากแรงกดดันจากอัตราผลตอบแทนพันธบัตรรัฐบาลสหรัฐฯ ที่พุ่งสูงสุดในรอบเกือบ 7 ปี จึงคาดว่าเป็นปัจจัยที่ทำให้นักลงทุนเทขายทำกำไรหุ้นขนาดใหญ่ อาทิ CPALL, ADVANC, SAWAD, PTT และ TOP เป็นต้น
10 หุ้นกดดัชนี

ด้านนักวิเคราะห์ บล.เคที ซีมิโก้ ระบุว่า แนวโน้มตลาดหุ้นวันนี้ sideway down ที่ระดับ 1,780/1,790 จุด โดยมีแนวรับ 1,767/1,750 จุด  ซึ่งเป็นผลมาจากตลาดหุ้นโลกกลับมาถูกกดดันจากการปรับเพิ่มขึ้นของอัตราผลตอบแทนพันธบัตรรัฐบาลสหรัฐฯ ที่สูงสุดในรอบเกือบ 7 ปี หลังตัวเลขเศรษฐกิจสำคัญสหรัฐฯ ออกมาดี ทำให้นักลงทุนเพิ่มน้ำหนักว่าเฟดจะปรับขึ้นดอกเบี้ย 4 ครั้ง ในปีนี้ อย่างไรก็ดี ถือว่าสอดคล้องกับที่นักเศรษฐศาสตร์ได้คาดการณ์ไว้ก่อนหน้านี้ ทำให้มองว่าไม่น่าจะเกิด panic sell
ส่วนปัจจัยในประเทศ คาดยังเป็นการเล่นเก็งกำไรหุ้นรายตัวที่ประกาศผลประกอบการออกมาดี ขณะที่คาดกลุ่มรับเหมาฯ จะได้แรงหนุนจากโครงการโครงสร้างพื้นฐานขนาดใหญ่ที่จะเริ่มทยอยประกาศ TOR เร็วๆ นี้
อย่างไรก็ตาม ทางด้านเทคนิคหากดัชนีไม่สามารถกลับไปยืนปิดเหนือระดับ 1,780 จุด ซึ่งเป็นจุดยืนยันการกลับเป็นขาขึ้นในระยะสั้น ทำให้ยังมีโอกาสถอยกลับลงมาทดสอบแนวรับสำคัญที่ 1,728 จุด
ขณะเดียวกัน นักวิเคราะห์ บล.ไอร่า ระบุว่า ในวันนี้แนะระวังแรงขายทำกำไร (Sell on Fact) หลังหมดช่วงประกาศงบฯ พร้อมแนะติดตาม Fund Flow หลังมีความผันผวน แรงซื้อขายสุทธิสลับกันไป อย่างไรก็ตาม YTD ยังเป็นยอดขายสุทธิสะสมสูงกว่า 94,000 ล้านบาท ขณะที่เงินบาทกลับมาอ่อนค่า คาดเป็นสัญญาณหนึ่งที่แสดงว่า Fund Flow ไหลออก